ฟินันซ่ามั่นใจ ‘คอนซูเมอร์’เอเชียเด่นสุด
บลจ.ฟินันซ่า ไม่ห่วงเศรษฐกิจโลกชะลอ เชียร์ลุยหุ้นกลุ่มคอนซูเมอร์ในเอเชีย มั่นใจพื้นฐานแกร่ง เล็ง พ.ย. เพิ่มทุนกองอสังหาฯ ตรีนิตี้ อีก 700 ล้านบาท
10 ต.ค. 2555

บลจ.ฟินันซ่า ไม่ห่วงเศรษฐกิจโลกชะลอ เชียร์ลุยหุ้นกลุ่มคอนซูเมอร์ในเอเชีย มั่นใจพื้นฐานแกร่ง เล็ง พ.ย. เพิ่มทุนกองอสังหาฯ ตรีนิตี้ อีก 700 ล้านบาท
นายสุรสีห์ จงไชโย ผู้ช่วยกรรมการผู้จัดการ สายงานลงทุน บริษัทหลักทรัพย์จัดการกองทุน (บลจ.) ฟินันซ่า กล่าวว่า หุ้นกลุ่มสินค้าอุปโภคบริโภคในภูมิภาคเอเชียยังมีแนวโน้มการเติบโตที่ดี เนื่องจากเป็นภูมิภาคที่ประชากรจำนวนมากอายุน้อยมีรายได้เพิ่มขึ้น ทำให้มีแนวโน้มที่จะบริโภคเพิ่มขึ้น ในขณะเดียวกันสินค้าในระดับภูมิภาคมีโอกาสที่จะพัฒนาไปเป็นสินค้าระดับโลก
“เศรษฐกิจสหรัฐที่ฟื้นอย่างเปราะบางและยุโรปยังมีวิกฤตหนี้สาธารณะ แต่ในภูมิภาคเอเชียมีการเติบโต ในขณะเดียวกันเมื่อการส่งออกของเอเชียได้รับผลกระทบจากการชะลอตัวทางเศรษฐกิจ จะทำให้รัฐบาลแต่ละประเทศหันมาเน้นกระตุ้นการบริโภคในประเทศมากขึ้น ซึ่งจะเป็นผลดีต่อบริษัทในกลุ่มคอนซูเมอร์มากขึ้นอีก” นายสุรสีห์ กล่าว




 
นอกจากนี้ นายสุรสีห์ ยังกล่าวอีกว่า เมื่อเปรียบเทียบกับบริษัทข้ามชาติที่เข้ามาบุกตลาดในเอเชียแล้ว บริษัทคอนซูเมอร์ในภูมิภาคอาจจะมีขนาดเล็กกว่า แต่มีโอกาสที่จะเติบโตได้มากกว่า 
“ถ้าเป็นแบรนด์ระดับโลกจะมีรายได้จากสหรัฐและยุโรปประมาณ 40-60% อีก 30-40% มาจากเอเชีย ทำให้ได้รับผลกระทบจากเศรษฐกิจโลก แบรนด์เหล่านี้จึงต้องการเข้ามาบุกตลาดเอเชีย แต่การเข้ามาสู้กับแบรนด์ในประเทศไม่ใช่เรื่องง่าย เพราะในเอเชียจะมีแบรนด์เจ้าถิ่นอยู่ ทำให้เข้าถึงประชาชนได้ยาก” นายสุรสีห์ กล่าว
ทั้งนี้ กองทุนเปิดฟินันซ่า เอเชี่ยน คอนซัมชั่น ที่ลงทุนกองทุน UBS (Lux) Equity Fund–Asian Consumption (USD) ลงทุนในสินค้าบริโภคจำเป็น สินค้าฟุ่มเฟือย และสินค้าสุขภาพในหลายประเทศ เช่น อินเดีย จีน ฮ่องกง เกาหลีใต้ และประเทศอื่นที่เน้นทำธุรกิจในเอเชีย โดยผลการดำเนินงานตั้งแต่ต้นปีจนถึงวันที่ 28 ก.ย. อยู่ที่ 14.62% และย้อนหลัง 1 ปี 15.48%
พร้อมกันนี้ นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า กองทุนรวมอสังหาริมทรัพย์ตรีนิตี้ (TNPF) เตรียมจะเพิ่มทุนจดทะเบียนอีกประมาณ 700 ล้านบาท เพื่อนำไปลงทุนอาคารศูนย์การค้า โซน 3 ส่วนวิลลา และเซอร์วิส อพาร์ตเมนต์ จากปัจจุบันที่ลงทุนในอาคารโกลว์ ตรีนิตี้ สีลม และ อาคารศูนย์การค้า โซน 1-2 บนถนนสีลม 
“การลงทุนเพิ่มนี้ จะทำให้อัตราเงินปันผลตอบแทนดีขึ้นจากปัจจุบันที่ประมาณ 7% เล็กน้อย นอกจากนี้จะค้ำประกันผลตอบแทน 4 ปี ซึ่งจะขอมติผู้ถือหน่วยในวันที่ 25 ต.ค. และคาดว่าจะขายหน่วยลงทุนในเดือน พ.ย.นี้” นายธีรพันธุ์ กล่าว